Tojikistonda militsiyachilarga xorijliklar bilan muomala qilish etikasini va ingliz tilini bilish majburiyati yuklatildi

Tojikiston hukumati tartib saqlovchilarga ingliz tilini o‘rganish va xorijiy sayyohlar bilan muloqot qilishda etika me’yorlariga rioya etish majburiyatini yukladi, deb xabar beradi O‘zA.

Ichki ishlar boshqarma va bo‘limlarida ingliz tilini o‘rganish kurslari tashkillashtiriladi, deya ma’lum qildi TR IIV matbuot kotibi Umarjoni Imomali.
— Vazir barchaga xorijliklar bilan muomala qilish etikasini hamda ingliz tilini bilish vazifasini yukladi. Darslar ma’lum grafik asosida olib boriladi. Sayyohlar bilan ingliz tilida muloqot qilish, yurtimizda turizm salohiyatini yanada yaxshilashga xizmat qiladi, — dedi Tojikiston IIV vakili.
Ta’kidlanishicha, so‘nggi yillarda Tojikiston hukumati mamlakatda sayyohlikni izchil rivojlantirishga jiddiy e’tibor qaratib kelmoqda. Ayni shu maqsad yo‘lida o‘tgan yili hukumat qoshida yangi tuzilma —Turizmni rivojlantirish Qo‘mitasi tashkil etildi. Shuningdek, Imomali Rahmon 2018-yilni Turizm va xalq hunarmandchiligi yili deb e’lon qildi.